ທີ່ຕັ້ງ ແລະ ຈຸດພິເສດ
ສະຖາບັນບຸນເກີດສ້າງຕັ້ງຂື້ນໃນປີ 2008 ຕາມໃບອະນຸຍາດສ້າງຕັ້ງຂອງກະຊວງສຶກສາທິການເລກທີ 006 ໃນ ວັນທີ 07/04/2008.
ສະຖາບັນສ້າງຂື້ນບົນເນື້ອທີ່ 7 ເຮັກຕາ ຈາກເສັ້ນທາງເລກທີ 3 ເໜືອ ເຂົ້າໄປປະມານ 800 ແມັດໂດຍມີທາງ ປູຢາງເຂົ້າເຖິງ, ທີ່ຕັ້ງແມ່ນຢູ່ບ້ານໄຊມຸງຄຸນ ເມືອງນາຊາຍທອງ ຫາງຈາກ 3 ແຍກໜອງບຶກ ປະມານ 50 ແມັດ, ມີພະນັກງານ-ຄູອາຈານທັງໝົດ 55 ທ່ານ, ນັກຮຽນທັງໝົດ 555 ຄົນ.
ປັດໃຈຊຸກຍູ້ໃຫ້ມີການສ້າງຕັ້ງ ສະຖາບັນບຸນເກີດສຶກສາ
ອີງຕາມແນວທາງນະໂຍບາຍ ການພັດທະນາຊັບພະຍາກອນມະນຸດຂອງພັກເຮົາ, ອີງຕາມກົດໝາຍ
ການສຶກສາ ເຫັນວ່ານະໂຍບາຍຂະຫຍາຍໂອກາດການສຶກສາ ແລະ ປັບປຸງຄຸນນະພາບ ການສຶກສາ ໄດ້ເປັນບຸລິມະສິດຂອງພັກ ແລະ ລັດເຮົາ. ການສຶກສາ ຍັງເປັນປັດໃຈແຫ່ງການຂະຫຍາຍຕົວຂອງປະເທດ ຊາດ ແລະ ຄວາມຢູ່ດີກິນດີຂອງປະຊາຊົນ. ໂດຍສະເພາະແມ່ນໄດ້ນອນຢູ່ໃນ ແຜນງານບຸລິມະສິດ ໃນການລົບລ້າງຄວາມທຸກຍາກ ຂອງພັກ-ລັດຖະບານເຮົາ ໂດຍເຫັນຄວາມສຳຄັນ ຄືທີ່ກ່າວມານັ້ນ. ສະຖາບັນບຸນເກີດສຶກສາ ຊຶ່ງມີການກຽມພ້ອມດ້ານວັດຖຸປັດໃຈ ໃນໄລຍະສະເພາະໜ້າ ກໍ່ຄືຍາວນານ ຈື່ງມີຄວາມມຸ່ງມາດປາດຖະໜາອັນແຮງກ້າ ທີ່ຢາກປະກອບສ່ວນອັນນ້ອຍໆ ຂອງຕົນເຂົ້າໃນຜົນສຳເລັດ ຂອງພາລະກິດລວມຂອງການສຶກສາແຫ່ງຊາດ.
ອີກປະການໜື່ງ ອີງໃສ່ການເຕີບໃຫຍ່ຂະຫຍາຍຕົວ ດ້ານເສດຖະກິດສັງຄົມ ໃນປະຈຸບັນ, ນະຄອນຫຼວງວຽງຈັນ. ໃນຖານະສູນກາງດ້ານການເມືອງ-ເສດຖະກິດ, ວັດທະນາທຳ ຂອງຊາດໄດ້ມີການພັດ ທະນາຢ່າງແຂງແຮງ ເຮັດໃຫ້ຕົວເມືອງໄດ້ຂະຫຍາຍຕົວອອກ, ຊຸມຊົນນັບມື້ນັບຫຼວງຫລາຍ, ເຂດຊານເມືອງ ໂດຍສະເພາະ ເມືອງນາຊາຍທອງ ໄດ້ມີປະຊາກອນນັບມື້ນັບເພື້ມຂື້ນ. ເປັນທີ່ສັງເກດເຫັນຢ່າງຈະແຈ້ງວ່າ: ໃນປະຈຸບັນກໍ່ຄືໃນອານາຄົດ ບັນດາໂຮງຮຽນຂອງລັດກໍ່ຄືຂອງເອກະຊົນ ທີ່ມີຢູ່ໃນປະຈຸບັນບໍ່ສາມາດສ້າງໂອ ກາດການສຶກສາທີ່ມີຄຸນນະພາບ ໃຫ້ແກ່ເດັກນ້ອຍ ແລະ ໄວໜຸ່ມໃນບໍລິເວນດັ່ງກ່າວນີ້ໄດ້. ບັນດາໂຮງຮຽນສາມັນຂອງລັດຢູ່ທ້ອງຖີ່ນດັ່ງກ່າວແມ່ນແອອັດ, ປ່ຽນກັນ ຮຽນເຊົ້າ-ແລງ ແລະ ອີກຈຳນວນໜຶ່ງ ທີ່ຕ້ອງໄດ້ເດີນທາງຫລາຍສິບຫຼັກ ເຂົ້າໄປຮຽນຢູ່ເຂດໃຈກາງນະຄອນຫຼວງ. ເຫດຜົນຂໍມູນດັ່ງກ່າວ ມາຂ້າງເທີງນັ້ນ ໄດ້ເປັນສິ່ງຊຸກຍູ້ ແລະ ຈູງໃຈໃຫ້ເກີດມີການສ້າງຕັ້ງ ສະຖາບັນບຸນເກີດສຶກສາຂື້ນ.
ວັດຖຸປະສົງໃນການສ້າງຕັ້ງສະຖາບັນບຸນເກີດສຶກສາ
- ເພື່ອປະກອບສ່ວນເຂົ້າໃນການສຶກສາ ທັງຂະຫຍາຍໂອກາດສົ່ງເສີມຄຸນນະພາບການສຶກສາອອກໄປສູ່ຊຸມ ຊົນເຂດຊານເມືອງ ກ້າວໄປໃຫ້ເທົ່າກັບລະດັບຂອງໃຈກາງນະຄອນຫຼວງ.
-
ເພື່ອພ້ອມກັບໂຮງຮຽນລັດ ແລະ ເອກະຊົນຢູ່ທ້ອງຖີ່ນດັ່ງກ່າວ ເພີ່ມທະວີອັດຕາການເຂົ້າຮຽນ ຂອງເດັກ-ໄວໜຸ່ມ ສໍ່າອາຍຸຮຽນໃຫ້ຫລາຍເທົ່າທີ່ຈະຫລາຍ ໄດ້ປະກອບສ່ວນກະຈ່າຍ ຄວາມຈະເລີນອອກ ສູ່ເຂດຊານເມືອງ
-
ສ້າງວຽກເຮັດງານທຳໃຫ້ບັນດາຄູອາຈານ ແລະ ນັກວິຊາການ
-
ຊ່ວຍບັນດາຊຸມຊົນໃນບໍລິເວນດັ່ງກ່າວ ປະຫຍັດລາຍຈ່າຍ ແລະ ເວລາໃນການເດີນທາງເຂົ້າສູ່ໃຈກາງນະ ຄອນຫຼວງ ຊຶ່ງມີການຈໍລະຈອນຄັບຄັ່ງຢູ່ແລ້ວ
ແບບວິທີການ ແລະ ຫຼັກການການບໍລິຫານ
ເຖີງແມ່ນວ່າຈະເປັນວິສາຫະກິດສ່ວນບຸກຄົນ ກໍ່ຕາມແຕ່ສະຖາບັນ ກໍ່ໄດ້ມີການບໍລິຫານແບບໃນ ລະບົບ:
ສະຖາບັນມີຫຼັກການເຮັດວຽກແບບລວມສູນປະຊາທິປະໄຕ ຂັ້ນລຸ່ມຂື້ນຂັ້ນເທິງ, ສຽງສ່ວນໜ້ອຍຂື້ນກັບ ສຽງສ່ວນຫລາຍ, ຮັບປະກັນການເສີມຂະຫຍາຍຈິດໃຈເປັນຂອງບຸກຄົນ, ຂຸດຄົ້ນຄວາມສາມາດ ແລະ ຫົວຄິດປະດິດສ້າງຂອງທຸກຄົນເຂົ້າໃນການດຳເນີນວຽກງານ ແລະ ປັບປຸງ ຄຸນນະພາບທຸກດ້ານ, ທຸກກິດຈະກຳຕ້ອງດຳເນີນໄປບົນພື້ນຖານການມີສ່ວນຮ່ວມຂອງທຸກອົງປະກອບ, ໃຫ້ກຽດ ແລະ ຄວາມສະເໝີພາບແກ່ທຸກຄົນ ການດຳເນີນວຽກງານ ແມ່ນອີງໃສ່ແຜນການເປັນຫຼັກ:
ມີການປະເມີນວຽກງານເປັນອາທິດ ແລະ ເປັນເດືອນ ໂດຍມີມາດຕະຖານວາງອອກຢ່າງຄັກແນ່. ອີງໃສ່ຜົນການປະເມີນ ເພື່ອປະຕິບັດການຍ້ອງຍໍຊົມເຊີຍສົ່ງເສີມພັດທະນາທຸກຕຳແໜ່ງ ມີການກຳນົດລາຍລະ ອຽດຂອງໜ້າວຽກ.